Daspletosaurus

Elaf Daspletosaurus (LFB: ), kela nem sinifon „lasär jeiköl“ (Vöna-Grikänapük δασπλήτο-: „jeikik“, e σαύρος: „lasär“) äbinon dinosaur grupa: Theropoda, kel älifon dü fin Kretata in Nolüda-Merop. 

 Tüv e bids 
Timakompenaf elafa Gorgosaurus, el Daspletosaurus pästabon su bomem, dö kel primo ätikoy, das äbinon bid no päbepenöl ela Gorgosaurus. Atimo bid bal ela Daspletosaurus: D. torosus, ya pezepon calöfiko. 
Tüv brefabüik fösilas ela in Montana (Lamerikän) jiniko binon bid votik (no nog penemöl) ela Daspeltosaurus. Kran fösila at ye sümon plu ad el Tyrannosaurus, ka ad el D. torosus; ba binon samaf foma bevüik. Pluamanum fösilas petuvöl äbinons in Alberta (Kanadän); aniks petuvons in Nula⸗Mäxikän (Lamerikän).

Bids ela Daspletosaurus:
 D. torosus

 Dadiläd 
Ya pemobos, das el Daspletosaurus binon büogolaf nemediko elafa Tyrannosaurus. Koap gretöfik, masatilabik elafas Tyrannosauridae bal at, äsi sümots anik pö kranabinod, jonons jiniko röleti nilöfik vü ons. Vestigans anik igo lecedons, das el Daspletosaurus binon bid ela Tyrannosaurus (el Tyrannosaurus torosus), ab mob at no pelasumon valemiko.

 Vönalifav 
Bepenan ela Daspletosaurus: hiel Dale Russell ämobom, das dinosaur at äpatädodilon oki ad yagön dinosaurabidis tegilabik seledikum timäda okik, äs elafs Ceratopsida, du elaf Gorgosaurus lunedikum ä suvikum äyagon buo bidis elafas Hadrosauridae.

 In kuliv pöpedik 
El Daspletosaurus äbinon dinosaur veütikün pö näijenot bal sökoda: Dionsaur Planet ela Discovery Channel.

 Literat 
 Liddell e Scott. 1980. Greek-English Lexicon, Abridged Edition. Oxford: Oxford University Press. ISBN 0-19-910207-4.

Klad:Fösils
Klad:Dinosaurs